Na temelju članka 17. stavak 1. podstavak 1. Zakona o sustavu civilne zaštite („Narodne novine”, broj 82/15, 118/18, 31/20, 20/21, 114/22) i članka 33. Statuta Općine Jelenje („Službene novine Općine Jelenje“ broj 59/23), Općinsko vijeće Općine Jelenje na 23. sjednici održanoj 18. prosinca 2024. usvaja

**GODIŠNJI PLAN RAZVOJA**

**SUSTAVA CIVILNE ZAŠTITE NA PODRUČJU OPĆINE JELENJE**

**ZA 2025. S FINANCIJSKIM UČINCIMA ZA TROGODIŠNJE RAZDOBLJE**

**UVOD**

Zakonom o sustavu civilne zaštite („Narodne novine”, broj 82/15, 118/18, 31/20, 20/21, 114/22) (u daljnjem tekstu: Zakon) propisano je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika.

Godišnji planom razvoja sustava civilne zaštite predstavlja dokument za provedbu ciljeva iz Smjernicama za organizaciju i razvoj sustava civilne zaštite Općine Jelenje za razdoblje 2023. – 2026. („Službene novine Općine Jelenje“ broj 60/23) kako bi se konkretizirale mjere i aktivnosti te utvrdila dinamika njihove realizacije. Ovim godišnjim planom određuju se nositelji, suradnici i rokovi za ostvarivanje ciljeva u nadolazećoj godini te trogodišnja projekcija s financijskim učincima sve do zaključenja ciklusa/razdoblja za koje su Smjernice donesene.

Za provedbu ovog Plana u Proračunu za 2025. godinu potrebno je osigurati sredstva za sve aktivnosti nositelja u sustavu civilne zaštite. Na temelju analize stanja sustava civilne zaštite na području Općine Jelenje za 2024. godinu, sukladno procjeni opasnosti, prijetnji i mogućih posljedica većih nesreća i katastrofa iz Procjene rizika od velikih nesreća za područje Općine Jelenje („Službene novine Općine Jelenje“ broj 59/23), s ciljem zaštite i spašavanja ljudi, materijalnih dobara i okoliša te ravnomjernog razvoja svih sudionika sustava civilne zaštite donosi se Plan razvoja sustava civilne zaštite na području Općine Jelenje za 2025. godinu.

**2. GODIŠNJI PLANA RAZVOJA I OPERATIVNE SNAGE**

**2.1. Sadržaj godišnjeg plana razvoja**

Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21) za izradu godišnjeg plana razvoja propisano je da:

- plan razvoja sustava civilne zaštite predstavlja dokument za implementaciju ciljeva iz Smjernica koji se u njih prenose kako bi se konkretizirale mjere i aktivnosti te utvrdila dinamika njihovog ostvarivanja,

- planom razvoja sustava civilne zaštite utvrđuju se nositelji, suradnici, rokovi za realizaciju ciljeva u narednoj godini te projekcija s financijskim učincima za trogodišnje razdoblje, odnosno do zaključenja ciklusa/razdoblja za koje se Smjernice usvajaju,

- planiranje i provođenje preventivnih mjera treba se provoditi tako da se u postupak upravljanja rizicima uključe svi odgovorni sudionici sustava civilne zaštite s lokalnih razina kako bi te aktivnosti postepeno postale prioritetima najviše razine koji će se u kontinuitetu ostvarivati kroz politike upravljanja rizicima, odnosno kroz realizaciju planova razvoja sustava civilne zaštite koje je potrebno uskladiti s procjenama rizika od velikih nesreća i katastrofa,

- kvalitetu i sadržaj plana razvoja sustava civilne zaštite utvrđuju upravljačke razine u sustavu civilne zaštite te stoga ovisi o njihovim stručnim kompetencijama te posebno odgovornosti sudionika sustava civilne zaštite u provođenju zakonskih obveza na području civilne zaštite kao i na kontinuiranom stručnom i odgovornom institucionalnom nadzoru,

- plan razvoja sustava civilne zaštite redovito se revidira na temelju provedene godišnje analize stanja sustava civilne zaštite,

- na temelju plana razvoja sustava civilne zaštite pokrenut će se proces transformiranja operativne komponente sustava civilne zaštite, odnosno započet će sukcesivno redefiniranje i restrukturiranje sustava sukladno broju izvanrednih događaja u kojima će sustav civilne zaštite trebati reagirati pod koordinacijom stožera civilne zaštite,

- planom razvoja sustava civilne zaštite utvrđuju se polazišta za pojednostavljenje odnosno racionalizaciju operativnog reagiranja, optimiziraju financijski troškovi osposobljavanja, uvježbavanja, opremanja, prilagođavanja stožernih procedura, te troškovi djelovanja operativnih snaga sustava civilne zaštite,

- operativne snage sustava civilne zaštite potrebno je planirati i koristiti isključivo u slučajevima velikih nesreća – događaja s neprihvatljivim posljedicama za zajednicu (npr. potres, poplava, nesreće za slučaj proloma brana na akumulacijama, nesreće u područjima postrojenja s opasnim tvarima, nesreće na nuklearnim elektranama i sl.) kada njihovo operativno djelovanje koordinira stožer civilne zaštite,

- za reagiranje u slučaju većine drugih izvanrednih događaja, izvan kategorije velikih nesreća čije su posljedice prihvatljive za zajednicu, potrebno je planirati kapacitete redovnih žurnih službi i to na zadaćama zbog kojih su utemeljene,

- kada izvanredni događaji čije su posljedice prihvatljive za zajednicu (npr. olujna nevremena, snijeg, led, suša i drugi iz kategorije ekstremnih vremenskih nepogoda ili određeni zdravstveni rizici kao što su epidemije i pandemije, toplinski val i sl) i zahtijevaju istovremeno djelovanje više žurnih službi, svaka služba djeluje samostalno dok njihovo reagiranje komunikacijski koordinira županijski centar 112. Voditelji žurnih službi, po potrebi, neposredno ili posredovanjem centra 112 dogovaraju način operativne suradnje na mjestu djelovanja/reagiranja.

**2.2. Operativne mjere civilne zaštite**

Operativne mjere civilne zaštite su mjere koje provode svi sudionici u sustavu civilne zaštite na svim razinama spašavanja života i zdravlja građana, materijalnih i kulturnih dobara i okoliša i to:

* uzbunjivanje i obavješćivanje
* evakuacija
* zbrinjavanje
* sklanjanje
* spašavanje
* prva pomoć
* KBRN zaštita
* asanacija (humana, animalna, asanacija terena)
* zaštita životinja i namirnica životinjskog porijekla
* zaštita bilja i namirnica biljnog porijekla.

Zakonom o sustavu civilne zaštite („Narodne novine”, broj 82/15, 118/18, 31/20, 20/21, 114/22) kao jedna od mjera prepoznata je i asanacija terena koja označava skup organiziranih i koordiniranih tehničkih, zdravstvenih i poljoprivrednih mjera i postupaka radi uklanjanja izvora širenja društveno opasnih bolesti.

**2.3. Operativne snage sustava civilne zaštite**

Godišnji plan razvoja sustava civilne zaštite se odnosi prije svega na stanje i razvoj svih operativnih snaga sustava civilne zaštite prema članku 20. Zakona o sustavu civilne zaštite provode operativne snage sustava civilne zaštite.

Operativne snage sustava civilne zaštite su:

1. stožer civilne zaštite,
2. operativne snage vatrogastva
3. operativne snage Hrvatskog Crvenog križa
4. operativne snage Hrvatska gorska služba spašavanja
5. udruge
6. postrojbe i povjerenici civilne zaštite
7. koordinatori na lokaciji
8. pravne osobe u sustavu civilne zaštite.

**3. GODIŠNJI PLAN AKTIVNOSTI PO NOSITELJIMA**

Sukladno analizi stanja sustava civilne zaštite na području Općine Jelenje (u daljnjem tekstu: Općina) za 2024. godinu te Smjernicama za organizaciju i razvoj sustava civilne zaštite na području Općine za razdoblje od 2021. do 2026. godine i ovim Godišnjim planom utvrđuje se plan aktivnosti razvoja sustava civilne zaštite u 2025. godini po nositeljima.

Nositelji aktivnosti civilne zaštite za Općinu Jelenje su:

* Stožer civilne zaštite Općine Jelenje
* Postrojba civilne zaštite, povjerenici civilne zaštite
* Dobrovoljno vatrogasno društvo Ivan Zoretić-Španac Jelenje,
* Gradsko društvo crvenog križa Rijeka,
* Hrvatska gorska služba spašavanja – Stanica Rijeka
* Pravne osobe i udruge određene Odlukom Općine Jelenje od interesa za sustav CZ.

***3.1. Stožer civilne zaštite Općine Jelenje***

Sukladno članku 24. Zakona o sustavu civilne zaštite („Narodne novine”, broj 82/15, 118/18, 31/20, 20/21) općinski načelnik Općine Jelenje imenovao je članove stožera civilne zaštite Općine Jelenje.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Načelnik Stožera Civilne zaštite Općine Jelenje (u daljnjem tekstu: Stožer) tijekom 2025. godine provest će sljedeće aktivnosti:

* sazvat će sastanak te upoznati članove Stožera sa predstojećim zadaćama i aktivnostima u 2025. godini, sve sukladno Procjeni rizika od velikih nesreća na području Općine Jelenje,

Rok: prva polovina 2025. godine

Nositelj aktivnosti: načelnik Stožera

* izvršit će pripremu za planirane vježbe koje proizlaze iz Plana vježbi civilne zaštite za 2025. godinu

Rok: druga polovica 2025.

Nositelj aktivnosti: načelnik Stožera i DVD

* izvršit će analizu provedenih vježbi

Rok: druga polovica 2025.

Nositelj aktivnosti: načelnik Stožera i DVD

* sazvat će zajednički sastanak Stožera civilne zaštite i voditelja operativnih snaga određenih Odlukom o određivanju pravnih osoba od interesa za civilnu zaštitu na području Općine Jelenje u cilju upoznavanja istih sa ugrozama na području Općine te njihovom ulogom u preventivi ili saniranju posljedica od navedenih ugroza,

Rok: druga polovica 2025.

Nositelj aktivnosti: načelnik Stožera

* po potrebi sa ostalim članovima Stožera učestvovati će u osposobljavanju članova Stožera prema Programu osposobljavanja,
* planirat će aktivnosti upoznavanja Stožera s odredbama Zakona o sustavu civilne zaštite, a prije svega:
* mjerama sustava civilne zaštite
* ustrojavanja sustava civilne zaštite
* djelovanja sustava civilne zaštite i načelima sustava civilne zaštite
* sudionicima u sustavu civilne zaštite
* obavezama jedinica lokalne i područne (regionalne) samouprave u provođenju zakonskih obveza definiranih Zakonom o sustavu civilne zaštite.

Rok izvršenja: sjednica Stožera civilne zaštite u rujnu 2025. godine

Nositelj: Općina Jelenje.

* Kontakt podatke članova Stožera (adrese, fiksni i mobilni telefonski brojevi) potrebno je kontinuirano ažurirati u planskim dokumentima.
  1. ***Povjerenici CZ i njihovi zamjenici***

U svrhu povećanja spremnosti i mogućnosti u provođenju akcija zaštite i spašavanja potrebno je izvršiti smotru postrojbe civilne zaštite.

Rok izvršenja: listopad 2025. godine

Izvršitelj: Općina Jelenje.

Kontinuirano ažurirati podatke o pripadnicima Postrojbe civilne zaštite u mobilizacijskim dokumentima u svrhu osiguranja mobilizacijske spremnosti.

Izvršitelj: Općina Jelenje

Rok izvršenja: Kontinuirano tijekom 2025. godine

* 1. ***Dobrovoljno vatrogasno društvo Ivan Zoretić-Španac Jelenje***

Nositelj protupožarne zaštite na području Općine Jelenje je DVD Ivan Zoretić-Španac koji provodi temeljne aktivnosti sukladno Zakonu o vatrogastvu, Zakonu o zaštiti od požara, Zakonu o sustavu civilne zaštite, Procjeni ugroženosti od požara i tehnoloških eksplozija, Planu zaštite od požara i tehnoloških eksplozija, te pravnih akata JVP Rijeka. Aktivnosti koje će se provoditi u cilju su preventivnog i operativnog djelovanja prije svega na sprečavanju nastanka požara i eksplozija, a posebno:

* + po dojavama građana ili nadležnih službi obavljat će vatrogasne intervencije na svom području djelovanja i odgovornosti, a prema zakonski utemeljenoj zapovjedi i van područja djelovanja postrojbe i na teritoriju Republike Hrvatske,
  + provoditi će edukaciju djelatnika, te vježbe evakuacije i gašenja požara na objektima (škole, vrtići,…),
  + djelovat će sukladno svom programu rada (obučavanje, vježbe, natjecanja, dežurstva, intervencije, održavanje voznog parka i opreme),
  + sudjelovati će u izvršavanju zadaća utvrđenih programom aktivnosti u provedbi posebnih mjera zaštite od požara za ljetni period ( protupožarne ophodnje i motrenje),
  + sudjelovati će u vježbama civilne zaštite i drugim aktivnostima vezanim uz sustav civilne zaštite (kada se za njihovo provođenje steknu uvjeti)
  + provoditi će dežurstva tijekom mjeseci povećane opasnosti od požara (ljetna sezona i ljetni mjeseci).

Veličina postrojbe ustrojena je prema odredbama Pravilnika o osnovama organiziranosti vatrogasnih postrojbi na teritoriju Republike Hrvatske („Narodne novine“ broj 61/94). Dobrovoljno vatrogasno društvo «Ivan Zoretić Španac» Jelenje broji najmanje 20 osposobljenih dobrovoljnih vatrogasaca. Vatrogasna oprema u skladu je sa Pravilnikom o minimumu opreme kojom mora biti opremljena dobrovoljna vatrogasna postrojba ovog ranga.

Smještaj profesionalnih i dobrovoljnih vatrogasnih postrojbi - Dobrovoljno vatrogasno društvo Jelenje smješteno je u Vatrogasnom domu, na adresi Obrovac bb, Dražice.

* 1. ***Gradsko društvo crvenog križa Rijeka, podružnica Jelenje i HCK***

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa, odredbama Zakona o sustavu civilne zaštite i Državnom planu djelovanja civilne zaštite.

Gradsko društvo Crvenog križa Rijeka i podružnica Jelenje provodit će aktivnosti:

* + organiziranja akcija darivanja krvi,
  + po potrebi provođenje epidemioloških mjera,
  + pomoć i zbrinjavanje socijalno ugroženih građana,
  + educirati građane na području djelovanja GDCK i Općine Jelenje
  + redovitog sudjelovanja članova Interventnog tima GDCK Rijeka na vježbama Civilne zaštite Općine Jelenje, a sukladno programu Stožera CZ u jedinicama lokalne samouprave na području djelovanja GDCK, te sudjelovanje na vježbama CZ u organizaciji Društva Crvenog križa PGŽ a prema programu istoga.
  1. ***Hrvatska gorska služba spašavanja – Stanica Rijeka***

Kao operativna snaga Hrvatska Gorska služba – Stanica Rijeka izvršava obvezu u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja kroz:

* provođenje programskih aktivnosti za 2025. godinu,
* sudjelovanja u akcijama spašavanja,
* održavanja znanja i sposobnosti te edukacija i obuka kadrova,
* tekuće održavanje interventnih baza i opreme.

Općina Jelenje je sa Hrvatskom gorskom službom spašavanja Stanica Rijeka potpisala Sporazum o zajedničkom interesu za djelovanje HGSS Stanice Rijeka na prostoru koji pokriva Općinu Jelenje, poglavito na nepristupačnim prostorima izvan naseljenih mjesta i javnih prometnica.

* 1. ***Pravne osobe i udruge određene Odlukom Općine Jelenje od interesa za sustav CZ***

Općinsko vijeće donijelo je Odluku kojom su određene pravne osobe od interesa za sustav civilne zaštite na području općine Jelenje. Pravnim osobama od interesa za sustav civilne zaštite dostavljaju se izvodi iz Plana djelovanja civilne zaštite za područje Općine. Pravne osobe i udruge od interesa za sustav civilne zaštite na području općine Jelenje bit će upoznate sa glavnim provedbenim dokumentima civilne zaštite Općine, Procjenom rizika od velikih nesreća i Planom djelovanja civilne zaštite Općine Jelenje.

1. **AKTIVNOSTI OPĆINE JELENJE**

Općina Jelenje će tijekom 2025. godine provoditi sljedeće aktivnosti:

* temeljem Odluke o fizičkim i pravim osobama od interesa za sustav civilne zaštite od istih izvršiti prikupljanje podataka i ažurirati Plan djelovanja civilne zaštite,
* upoznavanje Operativnih snaga sustava civilne zaštite s Procjenom rizika te njihovo aktivno uključivanje u izradu Plana djelovanja civilne zaštite,
* opremanje Operativnih snaga sukladno predviđenim financijskim sredstvima i Godišnjem planu razvoja sustava civilne zaštite kao i uočenim nedostacima prilikom održavanja vježbi,
* izrada godišnje analize stanja sustava civilne zaštite i godišnjeg plana razvoja sustava civilne zaštite i
* vršiti stalno praćenje Zakonskih okvira i sukladno njima postupiti u izvršavanju obveza.

***Općinsko vijeće Općine Jelenje prilikom donošenja Proračuna za 2026. godinu:***

* razmotrit će Analizu stanja sustava civilne zaštite na području općine Jelenje za 2025. godinu,
* donijeti Godišnji plana razvoja sustava civilne zaštite na području općine Jelenje za 2026. godinu.
* razmotriti Ažurirani (revidirani) Plan zaštite od požara i tehnoloških eksplozija Općine Jelenje,
* razmotriti Ažuriranu Procjenu ugroženosti od požara i tehnoloških eksplozija Općine Jelenje,

***Općinski načelnik donijet će****:*

* plan vježbi civilne zaštite,
* plan operativne provedbe programa aktivnosti u provedbi posebnih mjera zaštite od požara od interesa za Općinu Jelenje za 2025. godini,
* u koordinaciji sa PU CZ Rijeka (Ravnateljstvom CZ RH) organizira osposobljavanje (novoimenovanih) Povjerenika civilne zaštite i njihovih zamjenika, po Programu osposobljavanja i stjecanju epidemioloških uvjeta.

1. **SUSTAV UZBUNJIVANJA GRAĐANA**

Sukladno Pravilniku o postupku uzbunjivanja stanovništva („Narodne novine“ broj 69/16), uzbunjivanje i obavještavanje stanovništva o nastanku opasnosti, postupcima za vrijeme trajanja opasnosti i prestanku opasnosti provodi središnje tijelo državne uprave nadležno za poslove civilne zaštite te je stoga potrebno u suradnji s operativnim snagama provjeriti čujnost sirena na području općine Jelenje.

1. **EDUKACIJA STANOVNIŠTVA**

Kontinuirano provoditi edukaciju u suradnji s operativnim snagama sustava civilne zaštite.

U 2025. potrebno je kontinuirano:

* informirati stanovništvo s ciljem edukacije o pravilnom postupanju u slučaju katastrofa i velikih nesreća te
* kontinuirano provoditi edukaciju u suradnji s operativnim snagama sustava civilne zaštite.

Cilj: podizanje razine svijesti građana kao sudionika sustava civilne zaštite.

1. **OSTALO**

U Proračunu su osigurana sredstva za provedbu mjere dezinfekcije, dezinsekcije i deratizacije te sredstva za veterinarske usluge na području Općine.

1. **FINANCIRANJE SUSTAVA ZAŠTITE I SPAŠAVANJA**

Prema Zakonu izvršno tijelo jedinice lokalne samouprave odgovorno je za osnivanje, razvoj i financiranje, opremanje, osposobljavanje i uvježbavanje operativnih snaga. Stoga su u Proračunu Općine Jelenje za 2025. godinu u skladu s ostalim posebnim propisima ugrađene su sljedeće stavke:

Tablica Pregled financijskih učinaka sustava civilne zaštite

|  |  |  |  |  |
| --- | --- | --- | --- | --- |
| **Red broj** | **OPIS POZICIJE** | **2025. godine** | **2026. godine** | **2027. godine** |
| 1. | **STOŽER CIVILNE ZAŠTITE I POSTROJBE CIVILNE ZAŠTITE** | | | |
| Odore, veza, edukacija | 1.000,00 | 2.000,00 | 1.000,00 |
| Procjena rizika, Plan djelovanja sustava CZ | 3.000,00 | 3.000,00 | 3.000,00 |
| Materijalna i tehnička oprema operativnih snaga- vježbe | 4.500,00 | 4.500,00 | 5.500,00 |
| Redovno tekuće ažuriranje priloga i podataka iz sadržaja dokumenata | 2.500,00 | 2.500,00 | 2.500,00 |
| **UKUPNO:** | **11.000,00** | **12.000,00** | **12.000,00** |
| 2. | **VATROGASTVO** | | | |
| Vatrogasna zajednica , DVD-i | 75.000,00 | 75.000,00 | 75.000,00 |
| Javna vatrogasna postrojba | 20.000,00 | 20.000,00 | 20.000,00 |
| Troškovi protupožarne sezone | 15.000,00 | 15.000,00 | 15.000,00 |
| **UKUPNO:** | **110.000,00** | **110.000,00** | **110.000,00** |
| 3. | **HGSS STANICA RIJEKA** | | | |
| Redovne donacije | 2.000,00 | 2.000,00 | 2.000,00 |
| **UKUPNO** | **2.000,00** | **2.000,00** | **2.000,00** |
| 4. | **HRVATSKI CRVENI KRIŽ** | | | |
| Tekuće donacije | 16.000,00 | 16.000,00 | 16.000,00 |
| **UKUPNO:** | **16.000,00** | **16.000,00** | **16.000,00** |
| 5. | **UDRUGE GRAĐANA** | | | |
|  | \* | | |
| **UKUPNO:** | / | / | / |
| 6. | **SLUŽBE I PRAVNE OSOBE (kojima je zaštita i spašavanje redovna djelatnost)** | | | |
| Za održavanje komunalne infrastrukture, hitna pomoć, javno zdravstvo, socijalna skrb, veterinarska služba, zaštita okoliša, pravne osobe od interesa za ZIS, i dr.) | sukladno potrebama | sukladno potrebama | sukladno potrebama |
| **SVEUKUPNO ZA SUSTAV CIVILNE ZAŠTITE** | | **139.000,00**  **eura** | **140.000,00 eura** | **140.000,00 eura** |

\* Financiranje rada udruga provesti će se sukladno normativnom okviru o radu udruga: Zakonom o udrugama („Narodne novine“ broj 74/14, 70/17, 98/19, 151/22), Uredbom o kriterijima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj 26/15).

Cilj: racionalno, funkcionalno i učinkovito djelovanje sustava civilne zaštite.

|  |  |
| --- | --- |
| KLASA: | **024-01/24-01/18** |
| URBROJ: | **2170-20-03-01/03-24-12** |
| Dražice, | **19. prosinca 2024.** |

PREDSJEDNICA OPĆINSKOG VIJEĆA

OPĆINE JELENJE

Izabela Nemaz